南京妙峰亭
作者：秦觀
朝代：宋

paragraphs: 王公厭承明，出守南宮鑰。
結構得崇岳，巋然瞰清洛。
是時謫仙人，發軔自廬霍。
郊原春鳥鳴，來此動豪酌。
報投一何富，玉桉金刀錯。
新牓揭中楹，千載見遠託。
朅來訪陳迹，物色屬搖落。
人烟隔鳬雁，田疇带城郭。
紅蕖隕風漪，砂礫卷飛籜。
青青陵上姿，獨汝森自若。
人生如博奕，得喪難前約。
金鎚初控頤，已復東方作。
大明昇中天，龍鸞入階閣。
深懲漁奪弊，法令一刊削。
斯民如解懸，喜氣鬰磅礴。
公乎數登覽，行矣翔寥廓。